ประกันวินาศภัยงานงอกรับมือกฎหมายใหม่
สมาคมประกันวินาศภัยไทยเผยกฎหมายใหม่คลอดออกมาเพียบ เร่งอบรมพนักงาน จัดทำคู่มือไว้กันพลาด
9 ก.ค. 2558

สมาคมประกันวินาศภัยไทยเผยกฎหมายใหม่คลอดออกมาเพียบ เร่งอบรมพนักงาน จัดทำคู่มือไว้กันพลาด 
นายอรัญ ศรีว่องไทย ประธานคณะกรรมการและกฎระเบียบ สมาคมประกันวินาศภัยไทย เปิดเผยว่า จากการที่รัฐบาลมีนโยบายปรับปรุงและออกกฎหมายใหม่ 300 ฉบับ รวมถึงสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) มีการออกเกณฑ์การกำกับใหม่ๆ ออกมา ได้ส่งผลให้เกิดผลกระทบกับการทำงานของธุรกิจ รวมถึงธุรกิจประกันวินาศภัยด้วย
“ทำให้ปีนี้เราต้องให้การฝึกอบรมบุคลากรในธุรกิจเพื่อให้ความรู้ จะได้ไม่ทำผิดกฎหมาย เพราะกฎหมายใหม่และเกณฑ์ใหม่ทำให้งานงอกขึ้นมาจากเดิม และมีรายละเอียดที่จะต้องจัดทำรายงานเพิ่มอีกจำนวนมาก ลำพังให้แต่ละบริษัททำการฝึกอบรมเองอาจไม่ทัน ทางสมาคมฯ จึงต้องเป็นตัวกลางในการดำเนินงานเรื่องนี้ จะได้ให้บริการประชาชนไม่สะดุด” นายอรัญ กล่าว
นายอรัญ กล่าวว่า กรณีพระราชบัญญัติ (พ.ร.บ.) การทวงถามหนี้ พ.ศ. 2558 จะกระทบกับการทำงานของบริษัทที่จะต้องติดตามเบี้ยประกันจากตัวแทน ติดตามสินไหมทดแทนจากคู่กรณีที่เป็นฝ่ายผิด โดยจะจัดทำคู่มือหรือแนวปฏิบัติในการติดตามทวงถามหนี้ของพนักงานหรือลูกจ้างของบริษัท เช่น ห้ามใช้ลักษณะการทวงหนี้ที่เข้าข่ายการข่มขู่ วันปกติทวงถามหนี้ได้ตั้งแต่เวลา 08.00-20.00 น. วันหยุดทวงถามหนี้ได้ตั้งแต่ 08.00-18.00 น. รวมถึงต้องมีการจัดระบบติดตามการปฏิบัติงานของพนักงานและรายงานผลต่อผู้บริหารอย่างสม่ำเสมอ 
นายอรัญ กล่าวว่า ทางสมาคมฯ ยังได้แนวทางการปฏิบัติตามกฎหมาย สำหรับการติดตามทวงถามหนี้โดยผู้รับจ้างติดตามทวงถามหนี้  ต้องจัดให้มีคู่มือหรือแนวปฏิบัติในการติดตามทวงถามหนี้เป็นส่วนหนึ่งของสัญญา รวมถึงต้องให้มีระบบติดตามผล และมีการประเมินผลการปฏิบัติงานเป็นระยะอีกด้วย
สำหรับเรื่องต่อไปที่ต้องดำเนินการ คือการให้ความรู้เรื่อง พ.ร.บ.การค้ำประกันหนี้ฉบับใหม่ และ พ.ร.บ.ภาษีมรดก รวมถึงการทบทวนการปฏิบัติตามกฎหมายฟอกเงิน ซึ่งถือเป็นอีกเรื่องหนึ่งที่สำคัญและต้องให้บริษัทประกันวินาศภัยปฏิบัติตามกฎหมายให้ถูกต้อง
นอกจากนี้ ในวันที่ 1 ม.ค. 2559 ที่จะถึงนี้ ธุรกิจประกันภัยจะต้องมีการจัดทำบัญชีตามมาตรฐานบัญชีใหม่ ที่จะต้องเปิดเผยรายละเอียดต่างๆ ต่อสาธารณชนให้รับทราบ ทำให้การบันทึกบัญชีละเอียดมากขึ้นและต้องจัดหาบริษัทผู้ตรวจสอบบัญชีที่ได้มาตรฐานสากลมารับรองงบ จึงส่งผลให้ต้นทุนดำเนินงานในการทำบัญชีสูงขึ้น